সমাপ্ত মূল্যায়ন প্রতিবেদন পর্যালোচনা করে দেখা গেছে, ষষ্ঠ পঞ্চবার্ষিক পরিকল্পনায় (২০১০-১৫) জিডিপির প্রবৃদ্ধি ৭.৩ শতাংশে উন্নীত করার প্রতিশ্রুতি ছিল সরকারের। কিন্তু সেটি অর্জিত হয়েছে ৬.৩ শতাংশ। কাঙ্ক্ষিত প্রবৃদ্ধি অর্জন না হওয়ার পেছনে রাজনৈতিক অস্থিরতাকে দায়ী করা হয়েছে প্রতিবেদনে। তাতে বলা হয়েছে, ২০১৩ সালের শেষের দিকে ও ২০১৪ সালে দেশে রাজনৈতিক অস্থিতিশীলতার কারণে প্রতিশ্রুতি পূরণ হয়নি। অবশ্য পাশের দেশ চীন ও ভারতের সঙ্গে তুলনা করলে বাংলাদেশের প্রবৃদ্ধি বেশ ভালো ছিল। যদিও এখন প্রবৃদ্ধির হার সাড়ে ৭ শতাংশের ওপরে। ষষ্ঠ পঞ্চবার্ষিক পরিকল্পনায় দেশে নতুন করে এক কোটি চার লাখ কর্মসংস্থানের লক্ষ্যমাত্রা ঠিক করেছিল সরকার। কিন্তু সমাপ্ত মূল্যায়ন প্রতিবেদনে দেখা গেছে, ওই পাঁচ বছরে দেশে নতুন কর্মসংস্থান হয়েছিল ৬২ লাখ মানুষের। লক্ষ্যমাত্রার সঙ্গে তুলনা করলে ৪২ লাখ মানুষের কর্মসংস্থান দিতে পারেনি সরকার।